রাজ্যসভায় সদস্য নির্বাচিত হওয়ায় অমিত শাহ ও স্মৃতি ইরানিকে শুভেচ্ছা জানালেন প্রধানমন্ত্রী নরেন্দ্র মোদী। বুধবার টুইট করে নিজের শুভেচ্ছা বার্তা দেন প্রধানমন্ত্রী। এই প্রথম রাজ্যসভায় পা রাখলেন অমিত শাহ ও স্মৃতি ইরানি— দু’জনেই। মঙ্গলবার গুজরাত থেকে নির্বাচনে জেতেন তাঁরা। রাজ্যসভার আসন জয়ের পাশাপাশি বিজেপি-র সর্বভারতীয় সভাপতি হিসেবেও তিন বছর পূর্ণ করেছেন অমিত। এ দিন টুইটারে তা নিয়েও অভিনন্দন জানান নরেন্দ্র মোদী। মোদী জানিয়েছেন, অমিত শাহের সভাপতিত্বেই দেশের বিভিন্ন প্রান্তে বিজেপি-র বাড়বাড়ন্ত হয়েছে। তাঁর অক্লান্ত পরিশ্রমের ফলেই তা সম্ভব হয়েছে বলেও জানিয়েছেন প্রধানমন্ত্রী। রাজ্যসভার নির্বাচনের আগে থেকেই অবশ্য গুজরাত থেকে অমিত শাহ ও কেন্ত্রীয় মন্ত্রী স্মৃতি ইরানির জয় নিশ্চিত ছিল। তবে তৃতীয় আসনে লড়াইটা মূলত ছিল সনিয়া গাঁধীর রাজনৈতিক সচিব তথা কংগ্রেস প্রার্থী আহমেদ পটেল ও বিজেপি প্রার্থী বলবন্তসিন রাজপুতের মধ্যে। শেষমেশ অবশ্য টানটান উত্তেজনার মধ্যে তৃতীয় আসনটি দখল করে নেন আহমেদ পটেল। তবে ওই দু’টি আসনের ফলপ্রকাশের পর আনন্দে মেতে উঠেন বিজেপি সমর্থকেরা।